SE LIN TA F 
Panalangin WA SA: Micuta, ano See Maghapon 


LITURGY OF THE HOURS 


PANALANGIN SA UMAGA 


Ika-24 ng Enero, 2022 


( San Francisco de Sales, obispo at pantas ng Simbahan ] 


C BREVIARY 


Paanyaya sa Panalangin 
Tumayo at gawin ang tanda ng krus sa mga labi 
Panginoon, buksan mo ang aking mga labi. 
— At pupurihin ka ng aking bibig. 
Salmo 95 


Ang Panawagan upang papurihan ang Diyos 
Tayo'y lumapit sa Panginoon nang may papuri at pasasalamat. 


- Tayo'y lumapit sa Panginoon nang may papuri at 
pasasalamat. 


Tayo ay lumapit sa ‘ting Panginoon, Siya aawitan, 
Ating paputihan ang batong kublihan nati't kalakasan. 
Tayo ay lumapit sa kanyang harapan na may pasalamat, 
Siya ay Purihin ng mga awiting may tuwa at galak. 


- Tayo'y lumapit sa Panginoon nang may papuri at 
pasasalamat. 


Sapagkat ang Diyos ay ang Panginoong napakadakila, 

Ang dakilang Haring higit sa sinuman na binabathala. 
Nasa kanyang palad ang buong daigdig pati kalaliman, 
Ang lahat ay kanya maging ang mataas nating kabundukan. 
Kanya rin ang dagat at pati ang lupa na kanyang nilalang. 


- Tayo'y lumapit sa Panginoon nang may papuri at 
pasasalamat. 


Tayo ay lumapit, sa kanya'y sumamba at magbigay-galang, 
Lumuhod sa harap nitong Panginoong sa ati'y lumalang. 
Siya ang ating Diyos, tayo ay kalinga niyang mga hirang, 
Mga tupa tayong inaalagaan. 

- Tayo'y lumapit sa Panginoon nang may papuri at 

pasasalamat. 

Ang kanyang salita ay ating pakinggan: 
“yang inyong puso'y huwag patigasin, 
Tulad ng ginawa ng inyong mga magulang 
Nang nasa Meriba, sa ilang ng Masa. 

Ako ay tinukso't doon ay sinubok ng inyong magulang, 
Bagamat nakita ang aking ginawang sila ng nakinabang. 


- Tayo'y lumapit sa Panginoon nang may papuri at 
pasasalamat. 


Apatnapung taon, sa inyong ninuno ako ay nagdamdam, 
Ang aking sinabi,” Sila ay suwail, walang pakundangan 
At ang mga utos ko ay sinusuway!” 

Dahil sa galit ko, ako ay sumumpang di sila daratal, 

Sa lupang pangakong aking inilaan.” 


- Tayo'y lumapit sa Panginoon nang may papuri at 
pasasalamat. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


- Tayo'y lumapit sa Panginoon nang may papuri at 
pasasalamat. 


Panalangin sa Umaga 


AWIT 


Kay dakila mo, O Diyos Amang walang hangganan, 
Ang lahat ng liwanag, ikaw ang pinagmulan. 
Darating sa daigdig yaring bukang-liwayway 


Tanda ng pag-ibig mo na walang katapusan. 


Ikaw, O Hesukristo, ang tunay naming araw 
Kaloob mo ay buhay sa katawat isipan. 
Dinggin mo ang dalanging kami'y iyong tulungang 


Malayo sa masama't anumang kasalanan. 


O Espiritu Santo, sa amin ay manahan 

Loob ay bigyang-lakas, gawing banal ang buhay 
Maghapon ay harapin sa gawang kabutihan 

Sa pagsapit ng gabi ay payapang hihimlay. 


Ng 

Umupo o tumayo 


MGA ANTIPONA AT SALMO 
Antipona 1 


Mapalad silang tumatahan sa iyong pamamahay, O Panginoon. 


Salmo 84 


(Pag-aasam saTemplo ng Diyos) 


Mahal ko ang iyong templo, 
O Makapangyarihang Diyos! 


Nasasabik ang lingkod mong sa patyo mo ay pumasok. 
Ang buo kong pagkatao'y umaawit na may lugod, 
Sa masayang pag-awit ko pinupuri'y buhay na Diyos. 


PANGINOON, sa templo mo, mga maya'y nagpupugad, 
Maging ibong layang-layang sa templo mo'y nagagalak, 
May inakay na kalinga sa tabi ng iyong altar, 

O PANGINOON, hari namin at Diyos na walang kupas. 


Mapalad na masasabi, silang doo'y tumatahan 

At palaging umaawit, nagpupuring walang hanggan. 
Ang sa iyo umaasa'y masasabing mapalad din, 
Silang mga naghahangad na sa Sio'y makarating. 


Habang sila'y naglalakbay sa tigang na kapatagan, 
Tuyong lupa'y binabaha sa maagap na pag-ulan. 

Habang sila'y lumalakad, lalo silang lumalakas, 

Batid nilang nasa Sion ang Diyos nilang hinahanap. 
Dinggin mo ang dalangin ko, O Makapangyarihang Diyos, 
O ikaw na Diyos ni Jacob, dinggin mo ang iyong lingkod. 
Basbasan mo, PANGINOON, yaong hari naming mahal, 
Pagpalain mo po siya yamang ikaw ang humirang. 

Kahit isang araw lamang, gusto ko pang sa templo mo, 
Kaysa isang libong araw na iba ang tahanan ko. 

Gusto ko pang maging bantay sa pinto ng iyong templo, 
Kaysa ako'y mapasama sa masamang mga tao. 


Ikaw ang haring dakila, ang tunay naming sanggalang, 

Kami'y pinagpapala mo sa pag-ibig mo at dangal. 
Hindi siya nagkakait ng mabuting mga bagay 


Sa sinumang ang gawain ay matuwid at marangal. 


Mapalad na masasabi ang sa iyo'y magtiwala, 


Hindi sila mabibigo, yamang ikaw ay dakila! 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Antipona 
Mapalad silang tumatahan sa iyong pamamahay, O Panginoon. 
Antipona 2 


Halikayo, umahon tayo sa bundok ng Panginoon. 
Awit: Isaias 2:2-5 


(Nangingibabaw ang bundok na tinatahanan ng 
PANGINOON sa lahat ng bundok) 


Sa mga huling araw, 
Ang bundok na kinatatayuan ng Templo ng PANGINOON 
Ay mamumukod sa taas ng lahat ng bundok. 


Daragsa sa kanya ang lahat ng bansa. 

Ang maraming taong lalapit sa kanya 

Ay magsasabi ng ganito: 

“Halikayo, umahon tayo sa bundok ng PANGINOON, 
Sa Templo ng Diyos ni Jacob, 

Upang malaman natin ang kanyang mga daan 

At matuto tayong lumakad sa kanyang mga landas.” 


Sapagkat sa Sion magmumula ang Kautusan 


At sa Jerusalem, ang salita ng PANGINOON. 


Siya ang mamamagitan sa mga bansa 

At magpapairal ng kapayapaan 

Kung magkagayon, gagawin na nilang sudsod 
Ang kanilang mga tabak, 

At karit ang kanilang mga sibat. 

Wala nang magsasanay ng pakikibaka 


At mawawala na ang mga digmaan. 

Halikayo, sambahayan ni Jacob, 
At tayo'y lumakad sa liwanag ng PANGINOON. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Antipona 


Halikayo, umahon tayo sa bundok ng Panginoon. 
Antipona 3 


Umawit sa Panginoon at purihin ang kanyang ngalan. 
Salmo 96 

(Ang Panginoon, hari at hukom ng sanlibutan) 
Purihin ang PANGINOON, awitan ng bagong awit, 
Ang PANGINOON ay papurihan nitong lahat sa daigdig! 
Awitan ang PANGINOON, ngalan niya ay purihin. 
Araw-araw ang ginawang pagliligtas ay banggitin. 
Kahit saa'y ipahayag na ang PANGINOON ay dakila, 
Sa madla ay ipahayag ang dakila niyang gawa. 


Ang PANGINOON ay tunay na dakila, marapat na papurihan 
Higit sa sinumang diyos, siya'y dapat katakutan. 
Ang diyos ng sanlibuta'y pawang mga diyus-diyusan. 


Ang PANGINOON lang ang may likha ng buong sangkalangitan. 
Naliligid siyang lagi ng dangal at kabanalan, 
Ang lubos n'yang kagandahan ay sa templo mamamasdan. 


O ang PANGINOON ay purihin ng lahat sa daigdigan! 
Purihin ang lakas niya at ang kanyang kabanalan! 


Ang pagpuri ay iukol sa pangalan niyang banal. 


Dumulog sa kanyang templo't maghandog ng mga alay. 

Kung ang PANGINOON ay dumating, sa likas n'yang kabanalan, 
Humarap na nanginginig ang lahat sa daigdigan. 

“Ang PANGINOON ay siyang hari,” sa daigdig ay sabihin, 
“Sanlibuta'y matatag na, kahit ito ay ugain, 

Sa paghatol sa nilikha, lahat pantay sa paningin.” 


Lupat langit ay magsaya, umugong ang kalaliman, 

Lahat kayo na nilikhang nasa tubig ay magdiwang. 
Ang bukirin at ang lahat ng naroon ay sumigaw, 
Pati mga punongkahoy sa galak ay mag-awitan. 


Ang PANGINOON ay pupurihin, pagkat siya ay daratal, 
Paririto sa daigdig, upang lahat ay hatulan. 
Tapat siya kung humatol at lahat ay pantay-pantay. 


Papuri sa Ama, at sa Anak, at sa Espiritu Santo, 

Kapara noong una, ngayon at magpasawalang hanggan. Amen. 
Antipona 

Umawit sa Panginoon at purihin ang kanyang ngalan. 


Umupo 


PAGBASA NG SALITA NG DIYOS 
Santiago 2:12-17 


Kaya't mag-ingat kayo sa inyong kilos at pananalita, sapagkat 
hahatulan kayo ayon sa kautusang nagpalaya sa inyo. Walang habag 
na hahatulan ng Diyos ang di marunong mahabag, ngunit ang 
mahabagi'y walang dapat ikatakot sa oras ng paghatol. 


Mga kapatid, ano ang mapapala ng isang tao kung sabihin 

man niyang siya'y may pananampalataya, ngunit hindi naman 

niya pinatutunayan sa gawa? Maililigtas ba siya ng gayong 
pananampalataya? Halimbawa: ang isang kapatid ay walang maisuot 
at walang makain. Kung sabihin ng isa sa inyo, “Patnubayan ka nawa 
ng Diyos. Magbihis ka't magpakabusog,” ngunit hindi naman siya 
binibigyan ng kanyang kailangan, may mabuti bang maidudulot 

sa kanya iyon? Gayon din naman, patay ang pananampalatayang 
walang kalakip na gawa. 


TUGUNAN 
Purihin ang Panginoong ating Diyos, purihin siya magpakailanman. 


-- Purihin ang Panginoong ating Diyos, purihin siya 
magpakailanman. 


Walang kahambing ang mga kahanga-hangang gawa niya, 


— purihin siya magpakailanman. 

Papuri sa Ama, at sa Anak at sa Espiritu Santo. 


-- Purihin ang Panginoong ating Diyos, purihin siya 
magpakailanman. 


Tumayo 


PAPURING AWIT NI ZACARIAS 
Antipona 
Purihin ang Panginoong ating Diyos. 
Lukas 1:68-79 


Gumawa tanda ng krus 


Purihin ang Panginoong Diyos ng Israel! 
Sapagka't nilingap niya at pinalaya ang kanyang bayan. 


At nagpadala siya sa atin ng isang makapangyarihang Tagapagligtas, 
Mula sa lipi ni David na kanyang lingkod. 


Ipinangako niya sa pamamagitan ng kanyang banal na propeta 
noong una, 

Na ililigtas niya tayo sa ating mga kaaway, 

At sa kamay ng lahat ng napopoot sa atin. 


Ipinangako rin niya na kahahabagan ang ating mga magulang, 
At aalalahanin ang kanyang banal na tipan. 


Iyan ang sumpang binitiwan niya sa ating amang si Abraham, 
Na ililigtas tayo sa ating mga kaaway, 

Upang walang takot na makasamba sa kanya, 

At maging banal at matuwid sa kanyang paningin, habang tayo'y 
nabubuhay. 


Ikaw naman, anak, ay tatawaging propeta ng Kataas-taasan, 
Sapagka't mauuna ka sa Panginoon upang ihanda ang kanyang mga 
daraanan, 

At ituro sa kanyang bayanang landas ng kaligtasan, 

Ang kapatawaran ng kanilang mga kasalanan. 


Sapagka't lubhang mahabagin ang ating Diyos, 
Magbubukang-liwayway sa atin ang araw ng kaligtasan. 


Upang magbigay-liwanag sa mga nasa kadiliman at nasa ilalim ng 

kamatayan, 
At patnubayan tayo tungo sa daan ng kapayapaan. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Antipona 
Purihin ang Panginoong ating Diyos. 
PANGKALAHATANG PANALANGIN 


Nilikha tayo upang papurihan ang Panginoon. Buong taimtim 
tayong manalangin: 

-- Purihin nawa ang iyong ngalan, O Panginoon. 
Pinupuri ka namin, Maylikha ng lahat, 
sapagkat pinagkalooban mo kami ng mabubuting bagay sa lupa at 
pinarating mo kami sa araw na ito. 


-- Purihin nawa ang iyong ngalan, O Panginoon. 


Pagpalain mo kami sa pagsisimula ng aming gawain sa araw na ito, 
gawin mo kaming kamanggagawa, tulad mo. 


-- Purihin nawa ang iyong ngalan, O Panginoon. 


Pakinabangan nawa ng aming mga kapatid ang aming mga gawain 
sa araw na ito, 
upang kasama nila at para sa kanila, maitayo naming ang isang 


lungsod na kalugud-lugod sa iyo. 
-- Purihin nawa ang iyong ngalan, O Panginoon. 


Pagkalooban mo kami ng galak at katuwaan, 
at sa lahat ng aming makakasalamuha sa araw na ito. 


-- Purihin nawa ang iyong ngalan, O Panginoon. 
Ama Namin 
Ama namin, sumasalangit Ka 
Sambahin ang ngalan Mo 
Mapasaamin ang kaharian Mo 
Sundin ang loob Mo 


Dito sa lupa, para nang sa langit. 

Bigyan Mo kami ngayon ng aming kakanin sa araw araw. 
At patawarin Mo kami sa aming mga sala, 

Para nang pagpapatawad namin 

Sa mga nagkakasala sa amin. 

At huwag Mo kaming ipahintulot sa tukso, 

At iadya Mo kami sa lahat ng masama. 

Sapagkat Iyo ang kaharian, at kapangyarihan, 

At ang kadakilaan, magpakailanman. 


Pangwakas na Panalangin 


Ama naming makapangyarihan, 

upang mailigtas ang mga hinirang mo 

niloob mong ang obispong si San Francisco 

ay makibagay sa lahat ng tao. 

Ipagkaloob mong ang kanyang pagkauliran 

sa matiyagang pagmamalasakit sa kapwa 

ay lagi naming maipamalas sa paglilingkod 

sa aming mga kapatid 

sa pamamagitan ni Hesukristo 

kasama ng Espiritu Santo magpasawalang hanggan. 


- Amen. 
Paghayo 


Pagpalain nawa tayo ng panginoon, iligtas tayo mula sa lahat ng 
kasamaan at akayin tayo sa buhay na walang hanggan. 


— Amen. 

PANALANGIN NG MGA KRISTIYANO SA MAGHAPON 
Ang mga tekstong biblikal at mga Papuring Awit na ginamit ay halaw 
mula sa MAGANDANG BALITA BIBLIA. Karapatang-sipi @ 

Ang mga titik ng mga Awit at ang mga disenyong pansining ay likha 
ni Padre Mar DJ Arenas. 


Karapatang-sipi @ 1994, LUPON REHIYONAL UKOL SA 

